title: لبيسلاما
text: لبيسلاما (Bislama) ؤلا لوغة بيسلاما هي لوغة كريول، ؤ وحدة من لّوغات الرسمية ديال ڤانواتو. هي لّوغة لّولة ديال لڤانواتيين ف لمدينات د پور ڤيلا و لوݣانڤيل، ؤ لّوغة تّانية ديال بزاف ديال لمواطنين د لجزر. لكلمات د نّشيد لوطني ديال ڤانواتو، "يُومِي، يُومِي، يُومِي" (Yumi Yumi Yumi)، مكتوبين ب لبيسلاما.
  
  كتر من 95% د كلمات ديال لبيسلاما جاو من نّݣليزية، و كاين تا كلمات من لفرانساوية و من بزاف د لّوغات لخرين ديال ڤانواتو. تّأتير ديال هاد لّوغات صغير ف لڤوكابيولير، بحق هو كبير بزاف ف لمورفوسانطاكس. لبيسلاما نقدرو نوصفوها فحل لوغة ب ڤوكابيولير نݣليزية و ݣرامير و فونولوجيا أوقيانوسية.
  
  تاريخ 
  ف سنوات د 1870 و 1880، بزاف د نّاس من لجزر لمحيط لمهدّن كانو مضطرين يخدمو ف لمزارع ف كوينزلاند ف ؤسطراليا، و تا ف فيدجي. حيتش هم كان كيهضرو ب بزاف د لوغات، بداو كيعادلو وحد لوغة پيدجين، اللي كتكومبيني لڤوكابيولير د نݣليزية ب لݣرامير من لّوغات ديالهم. هادي هي كيفاش صبحت مشي غير لبيسلاما، بحق تا لّوغات د توك پيسين ف پاپوا غينيا الجديدة و لپيجين ديال جزر صالومون. هذ لكريول بديت كتجي ل لأرشيپيل ديال ڤانواتو مين لناس اللي كان كيخدمو ف لمزارع رجعو ل لجزر ديالهم.
  
  الديكسيونير لّول ديال لبيسلاما خرج ف 1995.
  
  سّمية 
  سّمية د لبيسلاما جات من لكلمة "بيتش-لا-مار" ("Beach-la-Mar")، من لكلمة لفرانساوية د لخيارة د لبحر، "بيش دي مير" ("biche de mer" ؤلا "bêche de mer")، اللي جات بحدو من لكلمة لبرتغالية "بيشو دو مار" ("bicho do mar"). سّمية د لّوغة ب لفرانساوية هو ل"بيشيللامار" ("Bichelamar").
  
  عيون لكلام
  
  مزاود 
   ويكيپيديا ب لبيسلاما
   Bislama.org
  
  لوغات
  مقالة ب جودة مابيهاش (تصنيف د إحصائيات لمينحة د 2023)